
Forord

Gud - Konge - Herremand

Det var disse tre, bønderne levede under, og det forventedes, at man indrettede sig efter dem. Gud og Kongen var langt væk, så Herremanden var stedfortræder for dem begge. Danmark var et standssamfund, hvor bønderne var de absolutte nederste.

I slutningen af 1700-tallet skete der det, vi lærte i skolen som bondens frigørelse, nemlig stavnsbåndets ophævelse. Det blev til en frihed for de fæstebønder, der kunne købe deres gårde til selveje. De, som ikke havde de muligheder, nemlig de jordløse husmænd, fik det betydeligt værre og fattigere i de næste 150 år.

Den forhadte landmilits blev afskaffet, men nu skulle landbefolkningen aftjene værnepligt i Kongens klæder. En ”ære”, som byernes borgere slap for helt til 1848.

Børns muligheder for skolegang blev forsøgt indført i 1739 og igen sat i system i 1814, men helt til 1958 havde børn fra landet ikke mulighed for undervisning ud over syv år, hvis ikke forældrene kunne betale, hvilket størstedelen ikke havde råd til.

Det er disse folk på landet, som ikke var de privilegerede, jeg følger fra 1600-tallet til omkring 1960, hvor land og by blev nogenlunde ligestillet. Jeg har kaldt dem LANDALMUEN.

Landalmuefamilien Villadsen

Min familie har, så langt tilbage jeg kan spore den, tilhørt LANDALMUEN i Vestjylland. Jeg følger dem igennem seks generationer, begyndende sidst i 1700-tallet til omkring 1960.

Det er min far, Verner Villadsen (1919-2011), der med sin mangeårige slægtsforskning har fundet og skrevet det meste af denne del af bogen, som dog udgør en begrænset del, og som jeg nænsomt har redigeret.

Jens Erik Villadsen (JEV)




Landalmuen før historien her

Hvem er landalmuen?

Almue betyder oprindeligt "hele mængden af mennesker", men udviklede sig historisk til at betyde "folk i små kår" eller "de jævne folk", især på landet, hvor de blev benævnt som ”landalmuen”. Det er dem, vi her vil følge i de næste fire århundreder.

Landskabet skabt af bønder

Når vi bevæger os rundt i det danske landskab i dag, kan vi tænke på, at det er skabt af bønder i 1100-1200-tallet. Sogneinddelingen, med en kirke i hvert sogn med tilhørende præsteembede og præstegård, bliver grundlagt i disse århundreder.

Man havde siden bondestenalderen boet i landsbyer, ofte i generationer. Når jorden var udpint af ensidig avl, eller man blev fordrevet af andre årsager, søgte man videre til nye bopladser. Da vi kom lidt længere op i tiden, blev landsbyerne mere bofaste, og det er mange af dem, vi stadig møder i landskabet

Landalmuens fødsel

Efterhånden som man fandt nye metoder til at forarbejde jorden, opstod der også en ny kultur, hvor de, der havde midler til det, kunne erhverve jorden og dyrke den. De, der ikke havde midlerne til dette, måtte tjene de, som havde. Her finder vi begyndelsen til det, jeg har kaldt ’Landalmuen’

I midten af 1200-tallet skulle de største jordejere/godsejere ikke betale skatter af deres jord til Kongen. Det førte blot til, at de opkrævede skatterne af deres bønder og beholdt dem selv. Dette åbnede imidlertid muligheden for at lave skattefiduser, der kom til at vare i århundreder. Når en selvejerbonde afstod sin jord til en godsejer, og dermed blev dennes fæstebonde, kunne begge parter se en fordel ved det. Aftalen kunne gå på, at godsejeren overtog jorden, og bonden slap en del billigere i at yde mindre til godsejeren, end der tidligere var blevet ydet til kronen, da man var selvejer.

Med i aftalen var, at godsejerne nu var bøndernes beskyttere, kaldet 'værnere', der skulle yde dem fysisk beskyttelse, og give dem bistand i retssager.

Flere af de efterfølgende konger forsøgte gennem flere hundrede år at få stoppet denne skattefidus, der førte til mindre skatteindtægter til kronen, men det lykkedes aldrig helt.

Fæstebøndernes retsstilling

Ved Frederik 1.s håndfæstning i 1523 opnåede adelen "hals og håndsret" over deres fæstebønder, hvilket gav godsejerne en form for politimyndighed over deres fæstere med familie. Godsejerne fik ret til at retsforfølge fæstere, som forbrød sig mod lovene eller misligholdt fæsteaftalerne. Til gengæld sikrede håndfæstningen fæstebondens ret til at forblive i sin fæstegård, hvis han til punkt og prikke opfyldte sine forpligtigelser over for godsejeren. Dette sikrede fæstebonden mod en vilkårlig udsættelse af sin fæstegård.

Tyende og børn på landet før 1600-tallet

Tyende (tjenestefolk) var tæt forbundne dele af husstanden, hvor børn tidligt begyndte at arbejde. Tyendet var en integreret del af husstandens økonomi og socialstruktur, med en status svarende til husbondens børn, men uden familiære bånd.

Konklusion

Siden bondestenalderen havde man levet som agerbrugere. I jernalderen samlede man sig i landsbyfællesskaber med gårdene samlet og markerne omkring. Det ændrede sig ikke i de næste 1000 år. Børn kom der mange af, men en meget stor del af dem nåede ikke voksenalderen. De, der gjorde, havde ikke andre muligheder end at fortsætte inden for den stand, de var født ind i.

Vi følger herefter de nederste i det vestjyske bondehierarki/landalmuen gennem de næste fire århundreder fra 1600 til omkring 1960.

Befolkningen

Sidst i 1600-tallet blev der født flere børn, end der blev båret døde mennesker til kirkegården, så der blev flere indbyggere i Kongeriget.

Det er meget usikre tal, da Kongeriget bestod af flere hertugdømmer, men et skøn vil iflg. forskellige kilde være, at det, som vi i dag kender som Danmark, omkr. 1660 havde et befolkningstal på ca. 800.000. Men igen - det er usikre tal, da flere kilder har tal både over og under.

Der var langt til den regerende konge og øvrige beslutningstagere, men deres beslutninger på landets vegne havde stor betydning for alle, som vi kan læse om i det følgende.

Afhængig af naturen

Menneskene, i såvel by som på landet, var meget afhængige af naturen og dens luner. Ganske vist beherskede man naturen så meget, at bondebefolkningen både kunne producere mad til sig selv og få et vist overskud, men det var hele tiden en kamp at få det forventede udbytte. Landskabet var præget af store områder med den naturtype, der kaldes ’overdrev’. Disse var opstået ved, at den oprindelige skov på et tidspunkt siden oldtiden var blevet ryddet, og nu lå hen som det vi i dag kalder brakmarker.

Det vestjyske landskab

Det vestjyske landskab var i 1600-tallet domineret af vidtstrakte heder, hvor sandflugt skabte indlandsklitter langt ind i landet, og som truede livsvilkårene for befolkningen.

Den skovvækst, der havde undgået menneskers hugst, og som sandflugten ikke havde ødelagt gennem århundreder, blev brugt til brændsel, og hvis enkelte træer havde haft held med at vokse sig store, blev de brugt til husbyggeriet.

Sidste istid havde gjort ophold i en linje gående fra Bovbjerg længst ude mod vest, mod øst ind mod Lemvig og derefter mod syd. Denne linje blev kaldt oldtidsvejen, fordi det var her, de første vestjyske bønder havde bosat sig på den frugtbare morænejord. Det har igennem århundreder været her, de rigeste bønder i Vestjylland har levet. Men syd og vest for linjen/oldtidsvejen havde vi det åbne land, hvor sandflugten og den dårlige jord gjorde det vanskeligt at få føden. Her kunne forekomme noget spredt bebyggelse, hvor man drev lidt landbrug med især fåreavl, som både gav lidt kød og uld til de strikkede sokker.

Jo længere vi kom ud mod den Jyske Vestkyst, jo barskere blev landskabet, og det samme gjaldt for de folk, der boede der.

Den lille istid

Tiden fra 1300-tallet til 1850’erne kaldes populært for ”den lille istid”. Periodens gennemsnitstemperatur var omkring 1,5 grader lavere end i dag. Ekstremt kolde vintre, tilfrosne bælter og korte, regnvåde somre. Dermed er ”den lille istid” den koldeste periode siden den ”rigtige” istid.

Det kunne føre til, at høsten slog helt eller delvis fejl, hvilket kunne gøre det endnu sværere for fattige at få mad nok.

Det satte også sit præg på Danmarkshistorien, da svenskerne marcherede over isen på Storebælt i 1658 i en krig, der førte til tabet af Skåne, Halland og Blekinge.


Bondesamfundet

Det danske samfund var i 1600-tallet et bondesamfund. Omkring 80% af befolkningen boede på landet og var afhængig af jorden, som man havde været i årtusinder. Bønder var en samlet betegnelse for alle, der boede på landet, bortset fra præsten, hans kone og måske en godsejerfamilie. De fleste ernærede sig ved landbrug, mens nogle var håndværkere eller fiskere, men stadig tilhørende bondestanden. Landbrug forblev det absolutte hovederhverv, og de fleste byer levede af oplandet. Det ændrede sig ikke i løbet af århundredet. Der kom ingen store fremskridt i form af nye redskaber, nye afgrøder eller nye dyrkningsmetoder.

”Ikke er vi bønder gæs, fordi vi er grå” hedder det i et gammelt ordsprog, som også brugtes på den tid. Ordsproget hentyder nok til, at bønderne ofte gik i ufarvede grå vadmelsklæder. Men det har haft en overført betydning i, at bønderne i de høje stænders øjne udgjorde en grå, ensartet flok, uden individuelle forskelligheder.

Jorden tilhørte godserne og deres ejere

Næsten al landbrugsjorden i landet var opdelt i godser eller herregårde, som der var omkring 1.000 af i 1600-tallet, fortæller flere kilder.

Efter at der i 1660 blev indført en ny styreform med en enevældig Konge, blev det muligt for almindelige borgere at købe godser, og det var der en del rige købmænd og andre borgerlige, der benyttede sig af, også i Vestjylland, f.eks. Tang til Nørre Vosborg, som er omtalt senere.

Godserne havde deres jord samlet omkring sig - for det meste. Længere ude lå landsbyerne, som bestod af godsernes fæstegårde. De blev drevet af bønder, som fæstede gårdene af godsejerne.

Der var også huse i landsbyerne, med og uden jord, men stadig ejet af godserne.

Gårdene, eller rettere fæstegårdene, var af forskellige størrelser, men langt de fleste var store nok til at kunne forsørge en familie og ikke større, end at familien selv kunne levere det meste af den arbejdskraft, der skulle til for at drive gården. Det var dog meget almindeligt at have tjenestefolk, som levede tæt sammen med familien.

Matrikel 1688

Christian 5. lod i flere omgange al landbrugsjord og dens ydeevne opmåle, hvilket førte til det man kaldte – matriklen - i 1688. Dette fastsatte alle danske landbrugs skatteevne igennem de næste to hundrede år.

Matrikel

En matrikel var en liste over samtlige landbrug i et herred, med angivelse af hvert enkelt landbrugs skatteevne målt i tønder hartkorn. Dette for at danne grundlag for Kongens indtægter.

Den beskrev detaljeret hver gård, deres jordkvalitet, dyrkningssystemer, ressourcer som tømmer og brændsel, i de såkaldte markbøger.

Landbruget var rigets vigtigste erhverv og hartkornsskatterne statens vigtigste finansielle grundlag. Matriklerne var derfor skattevæsenets vigtigste redskab. Et enkelt og effektivt grundlag for langt de fleste af de skatter, der pålagdes landbefolkningen.

Hartkorn

En tønde hartkorn var en tønde rug eller byg (’hårdt korn’), der kunne avles på en given mark. Altså en værdimåler for jordens kvalitet og dermed også værdiangivelse.

God jord fik en højere hartkornværdi end dårlig jord, selv på samme areal.

En tønde hartkorn kunne opdeles i mindre enheder som skæpper, fjerdingkar og album.

Landgilde, kirketiende og andre afgifter

’Landgilde’ var fæstebondens årlige afgift til herremanden for brugsretten til fæstegården og den jord, som hørte til. Den bestod hovedsalig af naturalier, men ofte også af et pengebeløb. Når gården blev overtaget af en ny fæster, skulle der betales et engangsbeløb, som blev kaldt ’indfæstning’. I fæstebrevet stod, hvor meget der skulle betales i årlig landgilde til godsejeren. Dette var afhængigt af fæstegårdens størrelse.

’Tiende’ var betegnelsen for den afgift på en tiendedel eller 10% af afgrøden og anden indtjening, som fæstebønderne årligt skulle betale. Den blev delt i tre lige store dele til sognepræsten, sognekirken og bispen. Med reformationen i 1536 overgik bispernes tredjedel af tienden til Kongen.

Tiende blev pålagt hele produktionen, og bestod derfor af flere afgifter

’Korntiende’ var den absolut vigtigste. Den blev svaret i ’kærven’, hvilket vil sige, at kornet blev vurderet og udtaget til tiende mens det endnu stod på marken. Derefter blev kornet normalt kørt til de såkaldte kirkelader, der ofte var opført i nærheden af sognekirkerne. Herefter blev kornet tærsket og solgt. For bønderne var det til stadig irritation at skulle ’svare i kærven’, da de ofte måtte vente meget længe på, at tienden blev udtaget på marken, selvom det var klar til at blive kørt sikkert i laden.

’Kvægtiende’ var hver tiende stykke kvæg, der blev født. Det blev delt mellem kirken og præsten. Men i 1740 blev det besluttet, at hver bonde fremover skulle yde en afgift af hvert dyr, der fødtes på hans gård i stedet for at aflevere hvert tiende dyr som tidligere.

Hoveri

Fæstebønderne måtte udføre pligtarbejde på den hovedgård eller det gods, som hans fæstegård tilhørte. Dette pligtarbejde blev kendt som hoveri. Fæstebonden måtte således under godsforvalteren og ridefogedens ledelse sørge for, at godsejernes marker blev dyrket.

Der var forskellige typer for hoveri:


	’Spanddage´, hvor fæsteren stillede med heste og vogn.

	´Pløjedage´, hvor der krævedes plov og trækdyr.

	´Gangdage´, hvor det var tilstrækkeligt, at en person mødte op. Det kunne også være en karl fra fæstegården.

	´Ægtkørsel´, som var pligtkørsel, der ofte gik på omgang blandt fæstebønderne, og var afhængig af de lokaletransportbehov.


I løbet af 1600-tallet var herregårdenes jordtilliggender gradvis blevet større, og dermed var behovet for at få arbejdskraft til dyrkningen af godsejerens jorder også blevet større. Derfor blev de nærmest boende fæstebønder pålagt øgede hoveribyrder.

Tidligere havde det været fastlagt, hvor meget hoveriarbejde der skulle ydes, men sidst i 1600-tallet og gennem de første mange årtier af 1700-tallet blev hoveriarbejdet mere og mere vilkårligt fastsat, og efterhånden øget med flere og flere ekstradage. Det kunne lade sig gøre, fordi der lovgivningsmæssigt ikke blev sat grænser for omfanget af hoveriet. Med andre ord så stod der ikke noget om i fæstebrevet, hvor meget hovarbejde der skulle udføres. I stedet stod der som regel: ”at bonden skulle udføre pligtarbejdet på herregården så ofte, som han blev tilsagt, i samme omfang som de øvrige fæste-eller hovbønder”.

Det betød i praksis, at hoveriarbejdet rettede sig efter godsejerens og hovedgårdens behov. Fæstebønder, som boede for langt fra de hovedgårde, de hørte under, ydede normalt ikke hoveri, men betalte til gengæld en afgift, ´hoveripenge´, for det hoveriarbejde, de slap for. Fæstebøndernes hoveridagene på hovedgården faldt på de tider af året, hvor der var mest brug for arbejdskraft, f.eks. i høsttiden. Det betød, at fæstebøndernes arbejde på deres egen jord kom i anden række, hvilket betød at bonden ikke fik sit eget korn høstet, og dermed kunne se ind i en vinter på kanten af sultegrænsen.

Rysensteens genvordigheder med ugedagsbønderne

At fæstebønderne i Vestjylland ikke altid ville lystre deres herremand, beviser følgende fra herregården Rysensteen tæt på Vesterhavet.

I december 1615 havde der været en stormflod, som havde forårsaget enorme ødelæggelser på Rysensteen med tilliggende.

Det var så omfattende, at de 19 fæstegårde i Bøvling tæt på Rysensteen, der normalt gjorde hovarbejde på slottet, ikke kunne overkomme at genoprette skaderne.

Derfor pålagde lensmanden, Predbjørn Gyldenstjerne på Rysensteen, i 1616, med Kongens samtykke, at bønder i bl.a. Fjaltring, et sogn helt ude mod havet, ”for fremtiden at gøre ugedagsarbejde på slottet, så vidt lensmanden på kgl. majestæts vegne syntes ret og billigt at være”. Dette pålæg nægtede bønderne i Fjaltring at efterkomme, og de udeblev, hver gang de var tilsagt, på nær Jep Knudsen i Ottedal.

Hvordan kunne nu disse bønder modsætte sig det krav, lensmanden med kongelig tilladelse rejste? Jo, de havde et gammelt kongebrev, som Kong Hans havde udstedt i 1505, da de havde reddet ham og hans følge ved en stormflod, og som for eftertiden skulle gøre dem fri for: ” skat, skyld og gæsteri, som de af arilds tid været haver og ej ellers besværes med nogen ulovlig ægt eller sådan ulovlig tøngi af lensmanden i Vandfuld herred efter denne dag i nogen måde ”.

Hvilket de også mente gjaldt hoveriet på Rysensten.

På Vandfuld Herredsting fik de ikke medhold, så de appellerede til Viborg Landsting i 1617, ”for med kongebrevet i hånd for en højere ret at tvinge lensmanden til ikke at røre ved deres frihed”.

Over for landsdommerne fremhævede bønderne, at de i forvejen forrettede adskilligt arbejde for lensmanden på Rysensteen.

Men det hjalp dem ikke. Ridefogeden fremlagde et ”synsvidne” på det, ”af vandflod ødelagte sogn” og hævdede, at der skulle flere til at udbedre skaderne, end bønderne fra de 19 fæstegårde i Bøvling. Predbjørn Gyldenstjerne på Rysensteen var for øvrigt selv en af landsdommere, der nu sammen med sine kolleger skulle afgøre sagen imod ham. Retten gav ham helt og fuld ret. Hovedgården skulle drives. Sagen mod bønderne var ført, som den skulle ved Herredstinget, og stod ved magt.

Alle de ulydige bønder, med undtagelse af den forsigtige Jep Knudsen i Ottedal, mistede den dag retten til at sidde i deres fæstegårde. De måtte nu op på slottet i Bøvling og ”aftinge” deres vilkår med lensmanden, eller ridefogeden, idet man forlangte, at de fæstede deres ejendomme på ny, og betalte ”stedsmål” af dem. Og så måtte de selvfølgelig herefter gøre alt det arbejde, lensmanden forlangte af dem.

Kilde til fortællingen: Bøvling Lens arkiv og lokalhistorikeren Alfred Kaae.



Livet på landet

Det er ikke muligt at opgøre bondebefolkningens folketal nøjagtigt, men derimod har vi nogenlunde rede på bøndergårdenes antal. Da alt landbrugsjord i 1688 som nævnt blev gjort op til den såkaldte matrikel, blev der registreret ca. 59.000 bøndergårde i kongeriget.

Bøndergårdenes drift var indrettet på kornavl og kvægbrug. I visse egne kunne kornavlen være af større betydning end kvægbruget, men stort set supplerede de to driftsformer hinanden.

Kornavlen skaffede mel til brød, gryn til grød og vælling og ikke mindst malt til øl. Endelig blev mange afgifter, landgilde (fæsteafgiften til godset), ydet i korn, som i perioder også var en vigtig salgsvare, når der var overskud af det.

Kvægbruget gav mælk, ost, smør og kød. Af fårene fik man uld til klæder, og af svinene fik man flæsk. Desuden havde man gerne nogle høns og gæs, de sidste særlig for at få fjer og dun til dyner og puder.

Man kunne sælge en del af kreaturerne, mest ungkreaturer og kalve. Det kunne også være lam og plage (ungheste). Men den bedste forretning for bønderne var at opfodre nogle ungstude til tre-fireårsalderen og drive dem til markederne i Slesvig-Holsten. Det skulle dog ske gennem godsejerne eller købstadsborgerne, da bønderne ikke selv havde lov at sælge stude til eksport.

Misvækstsår

I normale år kunne gårdene nogenlunde give sine dyrkere føden, selv om godsejer, kirken og kronen mødte op med store krav i form af tiende. Men ind imellem blev man ramt af misvækst, der dengang indtraf langt oftere end nu. Avlen skulle ikke gå langt ned, før det fik alvorlige følger for bønderne.

Man kan ikke med sikkerhed afgøre, hvor mange fold man avlede, her forstået som forholdet mellem det såede og det indhøstede korn, men det lå i hvert fald langt under det, man avler i dag.

Tjenestefolk og husmænd

Langt de fleste tjenestefolk var unge og ugifte, og tiden som karl og pige blev betragtet som læretid. Idealet var så, at man efter en del år kunne gifte sig og selv overtage en gård.

I begyndelsen af perioden var der gårde til de fleste. Sidst i århundredet blev dette dog udfordret, da befolkningen voksede.

Man forsøgte sig med at dele de gårde, der var, op i to, hvilket var mest almindeligt i Jylland. Eller ved at bygge huse, som fik meget lidt eller ingen jord.

De jordløse husmænd

Husmændene havde meget lidt eller slet ingen jord, og derfor intet korn og ingen stude at sælge.

De fleste steder havde de ret til at lade nogle få dyr græsse på landsbyens overdrev og marker, men de kunne ikke dyrke korn selv, så for dem var stigende kornpriser ikke godt.

Nogle specialiserede sig i forskellige håndværk, men for det meste var det kun smedene, som havde en solid og sikker forretning.

Andre husmænd levede som daglejere, der udførte forefaldende arbejde mod betaling, der også kunne udbetales i form af fødevarer.


Børns liv

Børnene i landbrugssamfundet voksede op, hvor hele familien levede under samme tag.

Familiens overlevelse var afhængig af, hvad de kunne dyrke og producere, så allerede fra fem-seksårsalderen blev børnene en aktiv del af familiens arbejdsstyrke. De bidrog med vigtige opgaver, som at passe dyr, samle æg fra hønsene, og hjælpe med så godt de kunne i marken. Med andre ord - familien kunne ikke overleve uden børnenes hjælp.

Adgang til uddannelse var begrænset, for ikke at sige umuligt, for de fleste børn. Mange, især piger, fik ikke mulighed for at deltage i nogen form for undervisning. I det hele taget var der ikke mange, der fik lært at læse og skrive, og slet ikke de som befandt sig nederst i bondehierarkiet.

Læring gik mest ud på, at ældre videregav viden og traditioner til næste generation.

Om bøndernes boliger ville vi sige i dag, at de ikke var egnet til mennesker. I mange tilfælde havde dyrene også bolig sammen med deres mennesker. Det gjorde, at børnene var sårbare over for de almindelige sygdomme, der kunne hærge i samfundet. De var også udsat for sult og dårlig ernæring, hvilket førte til en høj dødelighed blandt børn i deres første leveår.

Den Lutherske kristendom var livsfundamentet for bondesamfundet, og dermed blev børnene opdraget i denne tro på godt og ondt. Deres hverdag var indrammet af kirkelige aktiviteter og traditioner. Dette skabte en følelse af fællesskab og tilhørsforhold, som var vigtig for deres identitet.

Alt i alt var børns liv på landet i 1600-tallet en blanding af hårdt arbejde, læring og et social liv, hvor de tidligt blev introduceret til livets realiteter og vigtigheden af at bidrage til familiens og samfundets trivsel.


Gamle og syge

Da mere end tre fjerdele af befolkningen boede på landet, var det også her, man blev gammel. Livet kunne være hårdt og fattigt for de gamle. Man deltog i det arbejde, man kunne på den fæstegård, hvor man var på aftægt. Men den mulighed havde langt fra alle, de måtte ty til en eller anden form for fattighjælp.

Men for det meste blev ældre mennesker værdsatte som bærere af traditioner og livserfaring. Deres visdom og kendskab til gamle skikke blev anvendt.

Der var ikke meget hjælp til sundheden, eller mangel på samme, og mange mennesker døde tidligt som følge af sygdomme, der i dag ville være lette at diagnosticere og behandle.

Der var langt mellem lægerne, men til gengæld var der mange kloge koner og mænd, der gjorde deres for at hjælpe, men ofte forgæves.


Fattige

I et samfund, hvor levevilkårene var så hårde, var konsekvensen selvfølgelig, at en stor del kom til at leve og dø i nød og elendighed.

For de svageste, som krøblinge, kronisk syge og sinker, var chancen for at ernære sig selv meget lille, og de pårørende formåede sjældent at holde dem oppe.

Andre havde svært ved at tjene nok til at leve af. Igen var det især folk, som var fysisk svækkede, men det kunne også være de jordløse husmænd, ja, for den sags skyld også gårdmænd der havde haft uheld, eller ikke var dygtige nok til at drive deres fæstegård. Et enkelt misvækstsår, som det der ramte i 1699, fik store konsekvenser for alle.

Andre blev fattige af uheldige omstændigheder som sygdom, ulykkestilfælde og lovovertrædelse.

De såkaldt værdigt trængende skulle i princippet have hjælp af resten af sognet, og der blev samlet ind i kirkens fattigbøsser, ligesom der nogle steder blev indrettet fattighuse eller asyler, men der skal vi nok frem i 1700-tallet, før det rigtigt gjorde sig gældende.

Noget blev der gjort for de fattige

I 1683 udstedte Christian 5. en forordning for at få bedre styr på tiggeriet i landet.

Den slog fast, at kun de mennesker, som virkelig ikke kunne arbejde, havde lov til at tigge. Kongen ville imidlertid også gøre en aktiv indsats for at hjælpe de fattige.

Forordning påbød, at præsterne i byerne to gange om året skulle optegne de fattige og give dem tegn på deres bryst, der gav dem lov at bede byens borgere om almisse. Det samme gjaldt på landet. Men tegnet gav kun lov at tigge i sognet, gik de udensogns skulle tegnet være forbudt. Fremmede tiggere skulle derimod straks forvises til købstaden eller sognet, hvor de hørte til.

Tiggere uden tegn kunne sendes til fattighuset, hvis et sådan fandtes. Præsterne skulle formane fattigfolk om, at holde deres børn til arbejde og tjeneste, så snart de var i stand til det.

Nogle tiggere fik udstedt et såkaldt ’tryglebrev’. Et sådant brev var udstedt af øvrigheden og bevidnede, at vedkommende trængte til hjælp. Det kunne være givet til folk, der havde lidt skade ved ildebrand, ved ulykkestilfælde, ved pårørendes sygdom eller lignende.

Værst stillet var de tiggere, som havde mistet deres førlighed i en grad, at de ikke kunne gå selv. De blev så transporteret fra by til by, undertiden af pårørende eller bønder. Det skete ikke altid af barmhjertighed, men snarere fordi man ikke ville føde på dem i længere tid og evt. risikere at komme til at betale begravelsen.

Der kunne også imellem de vandrende tiggere være gravide kvinder, som havde mistet deres mand, eller aldrig haft nogen. Deres tiggergang endte mange gange med barsel i en stald, en lade eller under åben himmel i en høstak. Børnene døde ofte umiddelbart efter fødslen. Enkelte gange kunne disse kvinder dog udholde alle strabadser og vende tilbage til deres fødestavn.

Vi kan læse i en præsteindberetning fra 1699, at en kvinde på ny blev optaget i menigheden ved offentligt skriftemål, efter hun ”for tyve år siden blev forvist fra herredet, og siden faret om som en vild fugl fra sted til sted”. Andre kunne være slået ud af kønssygdomme og døde en smertefuld død, hvor ingen ville komme dem nær.

Selvom befolkningsvæksten er et tegn på, at der var et vist overskud i samfundet, førte den omvendt til, at stadig flere kom til at leve under dårlige sociale vilkår som tjenestefolk og husmænd, uden mulighed for at få en gård i fæste.

Hospitalerne (fattighuse)

Hvert stift skulle oprette huse/gårde, hvor de fattige, der var i stand til at arbejde, kunne få beskæftigelse og tjene til deres egen underhold.

Derudover skulle der etableres særlige børnehuse, hvor børn, hvis forældre brugte dem til at tigge, kunne blive anbragt. Her skulle de lære et ærligt håndværk og få en ordentlig opdragelse.

Hospitalerne (fattighuse) skulle ledes af en gudfrygtig og barnløs forstander, som sammen med en tilknyttet præst skulle tage sig af de fattige på hospitalet.

De syge fattige var hospitalets primære målgruppe, og når de blev raske nok til at arbejde, skulle de sendes tilbage til samfundet igen og forsørge sig selv. Hvis ’patienterne’ opførte sig dårligt, kunne de blive smidt ud, så andre fattige kunne få deres plads.

Endelig skulle der i hvert sogn opføres et hus, hvor de fattige, der ikke havde noget sted at bo, kunne få ly. Uden for dette hus skulle der være en indsamlingsbøsse, hvor folk kunne lægge deres almisser.

Overordnet set var formålet med disse tiltag at regulere tiggeriet og sikre, at de fattige, der virkelig havde brug for hjælp, kunne få den støtte, de havde behov for. Samtidig skulle de, der ikke var værdige til at modtage hjælp, tvinges til at arbejde og forsørge sig selv.

Et princip vi stadig kender i dagens Danmark.


Kirken

I 1600-tallet spillede kirken en afgørende rolle i det danske samfund, idet den var dybt forankret i både det politiske og sociale liv.

Efter reformationen i 1536 blev den lutherske tro den officielle religion i Danmark, og kirken blev dermed en vigtig institution, der bidrog til at forme dansk kultur og samfundsstruktur.

Den danske Konge havde en afgørende magt, kontrol og indflydelse over kirkelige anliggender.

Samtidig gjorde man en betydelig indsats for at udbrede den lutherske tro blandt befolkningen. Kirken blev ikke kun set som et sted for gudsdyrkelse, men også som et redskab til at fremme moral og samfundsorden. Kirkelige institutioner, såsom skoler og hospitaler, blev drevet af kirken, hvilket gjorde, at kirken hele tiden var med i det daglige liv og i samfundsudviklingen.

Men der var også modstand. Forskellige sekter og bevægelser begyndte at komme frem i løbet af århundredet, og disse grupper søgte at reformere kirken yderligere, og udfordrede den etablerede orden. På trods af disse bevægelser forblev den etablerede danske kirke den mest indflydelsesrige institution i landet og var med til at definere det danske samfunds karakter og udvikling for eftertiden.

Kirkebøgerne

Omkring midten af 1600-tallet fik præsterne i Danmark ordre til at føre kirkebøger. Her nedskrev de navnene på de i deres sogne, der blev døbt, gift og begravet.

Flere præster førte mere ind end navne og datoer. Nogle af dem forfattede også kortfattede levnedsbeskrivelser over de døde, en slags nekrologer, som præsterne brugte ved de prædikener, de holdt ved de dødes grave. Præsterne havde deres viden om de døde, dels fordi de jo havde kendt dem som deres sognebørn, dels også fra hvad de efterlevende fortalte, men noget fik præsterne desuden at vide, når de døende på deres dødsleje talte med præsten.

Den store børnedødelighed

Hvad man især bliver slået af i kirkebøgerne, er den store børnedødelighed. Når man læser i de første kirkebøger fra 1600-tallet ser man, at rigtig mange børn døde som spæde eller helt små.

Det var meget almindeligt, at vestjyske kvinder fødte 10-12 børn, og at mange af dem døde som spæde eller før voksenalderen.


Hekse og besatte

De danske hekseprocesser begyndte efter reformationen i 1536.

